***Osobné spomienky Vojtecha Čelka na zakladateľov Slovenského evanjelického augsburského vyznania cirkevného zboru v Prahe.***

Slovutný pán biskup, vážené panie a vážení páni! Slávne zhromaždenie!

Dovoľte mi poďakovať sa za česť, prehovoriť k Vám pri príležitosti 75. výročia založenia Slovenského evanjelického augsburského vyznania cirkevného zboru v Prahe. Poviem Vám o troch zakladateľských osobnostiach, ktoré som mal možnosť osobne poznať a z ktorých dvaja boli moji priatelia.

S podpredsedom vlády Jánom Ursínym, ktorý sa narodil pred 125. rokmi, som ako študent vstúpil v roku 1968 do korešpondenčného styku. Robil som diplomovku o Demokratickej strane a preto som ho v tejto súvislosti oslovil. Vymenili sme si niekoľko listov a potom, medzi Vianocami a Novým roku 1968, keď som bol u rodičov v Trenčíne na sviatky, som ho aj navštívil v jeho Rakši pri Martine, kde býval. Niekde mám doma ešte telegram, ktorý mi poslal v júli 1969, v deň mojej promócie a gratuloval mi k úspešnému ukončeniu štúdia.

Druhá osobnosť, ktorá stála pri založení zboru, bol právnik Dr. Dušan Pálka. V roku 1947 bol pracovníkom ministerstva priemyslu. Možno niekoho pri mene napadne..., nie, nemýlite sa. Dr. Dušan Pálka bol tvorca prvého slovenského tanga „Nepovedz dievčatko nikomu“. Medzi jeho ďalšie šlágre, ktoré boli v češtine či v slovenčine, patrili Desatero lučních květu, Náhodou, Prosím ťa, nauč sa to odo mňa, Krásne je v Tatrách a ďalšie. Jeho piesne vo svojej dobe spievali populárni speváci v Čechách i na Slovensku. Niektorí z Vás si iste spomínajú, že spevák Richard Müller, spieval v Prahe vždy na záver svojho koncertu Pálkovo tango „Prečo sa máme rozísť?“ Ale po februári 1948 tiež nastali pre neho krušné časy. Jeho najstarší brat Dr. Ján Pálka, bol zaťom ministerského predsedu Milana Hodžu a emigroval, jeho prostredný brat Ing. Michal Pálka, bol riaditeľom Obilnej spoločnosti pre Slovensko a tiež emigroval, jeho švagor, Dr. Fedor Hodža, generálny tajomník Demokratickej strany emigroval do USA a stal sa členom Rady Slobodného Československa. Dušana vyhodili z ministerstva priemyslu v rámci komunistickej akcie „77 tisíc do výroby“ a pracoval ako opravár a údržbár výčapníckych pultov. Pretože popri právach študoval v Prahe u Jaroslava Křičku na konzervatóriu kompozíciu, podarilo sa mu od roku 1954 živiť sa hudbou ako slobodným povolaním. Keď v roku 1998 zomrel, požiadala ma pani Anička, jeho manželka, aby som sa s ním tu v kostole sv.Michala, rozlúčil. Keď sme spoločne v trojici s bratom farárom sedeli, tak sme dospeli k názoru, že keď sa niekto dožil 88 rokov, v živote urobil veľa radosti svojimi piesňami. Spomínate si na pamäti spisovateľky Hany Zelinovej „Vejár s fialkami“, ako v knihe spomína, že pri Pálkových tangách pretancovala niekoľko párov topánok od Baťu? Tak predsa nebudeme za ním smútiť, ale rozlúčime sa veselo. Tak medzi farárovou odobierkou, ktorá končila piesňou „Blíž k tobě Bože můj“ zaznelo niekoľko Pálkových hitov a do toho som rozprával, ako sme sa stretávali pri jeho stole v „Esplanade“, potom v pezinskej vinárni Domu slovenskej kultúry a v posledných rokoch jeho života v neďalekej v Spálenej ulici vo vinárni Melodie.

Tretia osobnosť, ktorú by som chcel v tejto súvislosti pripomenúť bol významný diplomat a odbojový pracovník Dr. Július Mičko. Narodil sa v roku 1912 a tento rok by oslávil sto desiate narodeniny. Právo vyštudoval v Prahe, v tom čase bol aj členom a funkcionárom studentského spolku Detvan. Počas druhej svetovej vojny bol slovenským diplomatom vo Švajčiarsku, neskôr v Ríme pri Quirináli a dokonca aj pri Mussoliniho republike Salô. Spolu s manželkou Oľgou boli nadviazaní na londýnsky odboj a spolupracovali so ženevským vyslancom Jaromírom Kopeckým. Pri založení slovenského evanjelického zboru bol pracovníkom ministerstva zahraničných vecí. Po februári 1948, patril k prvým štyrom, a k tomu bol prvý Slovák, ktorého prepustili zo služieb ministerstva zahraničných vecí. Je zaujímavé, že sa dočkal satisfakcie. Po novembri 1989 bol v roku 1990 rehabilitovaný a povolaný na prahu svojej osemdesiatky do komisie, ktorá už v ére ministra Dienstbiera prijímala nových adeptov diplomatickej služby pre federatívne Československo. Ešte počas štúdií som niekoľkokrát dostal pozvanie do pohostinnej domácnosti Mičkových, na námestie Svobody v Prahe 6, kde v Sklenenom paláci bývali. Ako študent som bol za dobrý obed vždy vďačný. Dr. Mičko zohral kľúčovú úlohu ako cirkevný dozorca po rozdelení Československa, keď pomohol po právnej stránke slovenský cirkevný zbor osamostatniť. Ked´ v roku 1995 zomrel, jeho pohreb bol vypravený tu z kostola sv. Michala. Bol to pre mňa prvý pohreb, ktorý som v tomto kostole zažil a v krátkom prejave o jeho odbojovej činnosti v rokoch druhej svetovej vojny, som sa s ním rozlúčil.

Vojtech Čelko, predseda Spoločnosti M.R. Štefánika, 26. februára 2022